**Beretning for perioden Marts 2016 – februar 2017**

Der har i beretningsperioden været afholdt 11 FU-møder. FU-møderne har kalendermæssigt været placeret således, at det har været muligt at behandle dagsordenen til møderne i Handicaprådet. Referater fra FU-møderne er lagt på lokalafdelingens site på DH’s hjemmeside.

På årsmødet 2016 valgtes følgende til FU:

* Søren D. Hansen, næstformand, medlem af Handicaprådet for DH – LEV.
* Inge Jørgensen, kasserer, medlem af Handicaprådet for DH – DHF.
* Britt Drud Sørensen, medlem af FU, suppleant i Handicaprådet for DH – Spastikkerforeningen.

Følgende er på valg på årsmødet 2017:

* Søren Munk, formand, medlem af Handicaprådet for DH - Scleroseforeningen
* Kaja Brolykke Eiding, sekretær, medlem af Handicaprådet for DH - PTU
* Berit Andersen, medlem af FU – Epilepsiforeningen.
* Karin Jacobsen, medlem af FU, suppleant i Handicaprådet – PTU.

Linda Brandenborg modtager genvalg som revisor.

Kommunalbestyrelsen besluttede i februar 2014:

* At Handicaprådet består af 10 medlemmer, heraf 5 udpeget af Kommunalbestyrelsen, 4 udpeget af DH og 1 udpeget af handicaporganisation udenfor DH.
* At der i Handicaprådet sidder 3 Kommunalbestyrelsesmedlemmer, fra mindst to fagudvalg.
* At der afholdes dialogmøder en gang om året med alle fagudvalg.
* At i høringssager afgives høringssvar alene på vegne af de medlemmer, der er udpeget efter indstilling af handicaporganisationerne.

Følgende er medlemmer af Kalundborg Kommunes Handicapråd:

Handicaporganisationer:

* Kaja Brolykke Eiding, DH, Næstformand
* Søren D. Hansen, DH
* Søren Munk, DH
* Inge Jørgensen, DH
* Lars-Ola Hansson, (Lokalforeningen Bedre Psykiatri)

Kommunalbestyrelsen:

* Gunver Jensen, Kommunalbestyrelsen, Formand (Socialudvalget)
* Martin Schwartzbach, Kommunalbestyrelsen (Ældre- og Sundhedsudvalget)
* Karl-Åge Hornshøj Poulsen, Kommunalbestyrelsen (Teknik- og Miljøudvalget)

Administrationen:

* Lars Aarøe Hansen, Voksenspecialchef, Sekretær
* Jesper Handberg, Teamleder for Team Plan og Byg, Teknik og Miljø
* Laila Christensen overtager pr. 1. marts 2017 posten som teamleder i team Plan og Byg i stedet for Jesper Handberg. Som følge heraf indtræder Laila Christensen som nyt medlem i Handicaprådet.

Handicaprådet besluttede i juni 2014 af praktiske grunde at ændre mødefrekvensen for rådets møder med alle fagudvalg fra 1 gang om året til indenfor en 2-årig periode.

Handicaprådet har i beretningsperioden haft afholdt 10 ordinære møder samt dialogmøde med henholdsvis Kultur- og Fritidsudvalget, Teknik- og Miljøudvalget, Børn- og Familieudvalget. Herudover afholdes årligt 2 dialogmøder med Socialudvalget.

Handicaprådet har i beretningsperioden haft særligt fokus på udarbejdelse af oplæg til Strategi for Socialøkonomiske virksomheder, hvilken blev vedtaget af Kommunalbestyrelsen, og indgår som fokuspunkt i budgetforliget for perioden 2017-2020.

I forbindelse med arbejdet med strategien for socialøkonomiske virksomheder har Handicaprådet besøgt 2 socialøkonomiske virksomheder henholdsvis BEVAR IVS *(Korsør)*, der laver livsstilsprodukter til bolig, have og fritid, og Musholm Ferie, Sport og Konference *(Korsør)*, som er et ferie-, sports- og konferencecenter for mennesker med og uden funktionsnedsættelse.

Ligeledes i relation til arbejdet med strategien for socialøkonomiske virksomheder afholdt Handicaprådet i samarbejde med Erhvervsrådet en temadag om emnet, og endeligt deltog Handicaprådet på Folkemødet i Høng under overskriften Socialøkonomiske Virksomheder.

Handicaprådet har været repræsenteret i følge- og arbejdsgrupper i forbindelse med oplæg til ny handicappolitik samt strategi for Det nære Sundhedsvæsen i Kalundborg Kommune. Herudover har rådet behandlet flere høringssager herunder høring af budget 2016 samt høring af kvalitetsstandarder udarbejdet af kommunen i henhold til bestemmelserne i Serviceloven og Sundhedsaftalen 2015-2018.

Der er blandt DH Kalundborgs repræsentanter i Handicaprådet enighed om, at den nye sammensætning af rådet har styrket og kvalificeret dialogen og arbejdet i rådet. Denne opfattelse understøttes også af de udpegede kommunalbestyrelsesmedlemmer, og fremmødet i rådet bekræfter, at rådets møder prioriteres af alle. Der er ingen tvivl om, at Handicaprådet nu udfylder rollen som værende rådgivende for Kommunalbestyrelsen i handicappolitiske spørgsmål, hvilket også resultaterne af rådets arbejde viser.

Der er blandt medlemmerne af FU ikke tvivl om, at det fortsat vil være DH Kalundborgs primære opgave gennem Handicaprådet at øve indflydelse på handicappolitikken i Kalundborg Kommune og her være de handicappedes talerør.

Udover Handicaprådet er DH Kalundborg repræsenteret i det Regionale Arbejdsmarkedsråd (RAR) for Region Sjælland, hvor undertegnede er udpeget som medlem efter indstilling fra DH centralt.

Som det er bekendt, har det værende FU besluttet, at DH Kalundborg ikke laver egne arrangementer og events, men overlader dette til de enkelte medlemsorganisationer med tilbud om DH Kalundborgs støtte. Som følge heraf har FU ikke udarbejdet en handleplan for det kommende års aktiviteter. FU indstiller som følge heraf til Årsmødet, at denne praksis fortsættes. Det er i denne forbindelse vigtigt, at medlemsorganisationerne er opmærksomme på muligheden for støtte til afholdelse af arrangementer op til kommunalvalget til november.

DH Kalundborg har i beretningsperioden benyttet sig af de muligheder, vi har for at øve indflydelse på den førte handicappolitik i Kalundborg Kommune, og der venter mange og spædende udfordringer i den kommende periode.

Ikke mindst det kommende kommunalvalg vil blive spændende at følge, da det jo vil få indflydelse på den politik, der skal føres i de kommende 4 år. Det er mit håb, at den nye kommunalbestyrelse i forbindelse med sin konstituering vil vælge at fortsætte med den nuværende sammensætning af Kalundborg Kommunes Handicapråd, og at rådet også i den kommende valgperiode vil blive hørt og få optimal indflydelse på de områder som vedrører handicappedes vilkår. Med vedtagelsen af den kommunale strategi for socialøkonomiske virksomheder, har den siddende kommunalbestyrelse taget først skridt til at øge tilgængeligheden til arbejdsmarkedet, og det vil så blive op til den kommende kommunalbestyrelse at sikre, at strategien føres ud i livet, således at Kalundborg for handicappede bliver et godt sted at leve, bo, drive virksomhed og arbejde.

DH Kalundborgs muligheder for at øve maksimal indflydelse er afhængig af, at alle i afdelingens bestyrelse medvirker og sikrer input til repræsentanterne i Handicaprådet. Alene derved kan vi stå stærkt og sikre, at der bliver lyttet til DH Kalundborgs repræsentanter i Handicaprådet og dermed i Kommunalbestyrelsen og de herunder nedsatte udvalg, således at vi kan medvirke til at skabe resultater til gavn for alle handicappede i Kalundborg kommune.

Der skal derfor lyde en kraftig opfordring til, at alle bestyrelsesmedlemmer og de organisationer, de repræsenterer, bakker op og tager aktivt del i lokalafdelingens arbejde, herunder benytter sig af den stående invitation FU har givet til deltagelse i de månedlige FU-møder. I denne forbindelse skal jeg opfordre til, at tilmelding til møderne gives til afdelingens sekretær.

Husk, at sammen står vi stærkest, og dermed kan vi medvirke til at øve den politiske indflydelse, der kan gøre en forskel for alle og den enkelte handicappede.

Jeg vil afslutningsvis takke alle medlemmerne af FU for vores gode samarbejde og det store arbejde, alle har ydet i den forgangne periode.

Søren Munk

Formand for DH Kalundborg